L-attakkant internazzjonali Ċilen, Alexis Sanchez, jista’ jibqa’ jilgħab fis-Serie A minħabba li AS Roma jinsabu interessati li jakkwistawh matul is-suq tat-trasferimenti tas-sajf. Bħalissa l-attakkant ta’ 31 sena jinsab b’self ma’ Inter mingħand Manchester United bil-possibbiltajiet tiegħu li jilgħab f’Old Trafford li qed ikomplu jitnaqqru. Anke l-istess Sanchez huwa konxju ta’ dan u jixtieq isib futur fis-sod billi jilgħab fi club li miegħu jkun jista’ jibda mal-ewwel ħdax. Min-naħa l-oħra, Inter mhumiex ħerqana li jixtruh wara li jgħaddi l-perjodu ta’ self u għalhekk kollox qed juri li Roma jistgħu jkunu t-team ideali għalih. F’dan il-każ anke l-Giallorossi se jippruvaw jiksbuh b’self mingħand ir-Red Devils b’għażla li jixtruh wara sena. Sanchez lagħab biss disa’ logħbiet ma’ Inter u skorja goal wieħed.